Jabuli 135
Wer me pako Rwot
1Wupak Rwot!
Wupak nyiŋ Rwot, wun luticce ducu,
2wun ma wucuŋ i ot pa Rwot,
i dyekal me ot pa Lubaŋawa!
3Wupak Rwot, pien en ber;
wuwer wer me pako nyiŋe, pien en lakica.
4Rwot oyero Yakobo me bedo mere,
ki jo Icrael me bedo lwakke kikome.
5Aŋeyo pira kena ni Rwot dit,
dok aŋeyo ni Rwotwa loyo lwak cal lubaŋa ducu.
6Gin mo keken ma Rwot mito en tiyo,
i polo ki i wi lobo,
i nam kadi i pii matut ma tye piny i te lobo.
7En aye ma miyo pol tiŋŋe malo ki i agikki me lobo,
en ma miyo lutkot wil,
en bene ma cwalo yamo ki i odine me kano jami, ci kodo.
8En aye ma yam oneko litino kayo pa jo Ejipt woko,
litino kayo pa dano ki pa lee.
9En otiyo lwak taŋo ki ginaura mapol i Ejipt,
kun pwodo Parao ki luticce ducu.
10Dok oneko lwak me rok mapol,
ci oneko luker matego woko liweŋ.
11Cikon, kabaka pa jo Amor, ki Og, kabaka me Bacan,
ki luker ducu ma tye i Kanaan.
12Omiyo lobogi woko me bedo gipiny,
gipiny pa lwakke jo Icrael.
13Ai Rwot, nyiŋi bedo nakanaka,
dok bene gibipo piri i kare pa yalwak ducu.
14Rwot bimiyo jone loyo kop,
kica bimake i kom luticce.
15-Cal lubaŋa pa lurok gitiyogi ki ryal ki jabu;
man obedo tic ma dano gutiyo ki ciŋgi.
16Doggi tye, ento pe giloko,
waŋgi bene tye, ento pe gitwero neno piny.
17Itgi tye, ento pe gitwero winyo lok, yamo me yweyo bene pe i doggi.
18Jo mutiyo cal lubaŋa magi bene girom aroma kwedgi,
ki jo ducu ma geno cal lubaŋa magi bene gitye kit meno.
19Wun jo Icrael, wupak Rwot!
Wun jo me ot pa Aron bene wupak Rwot!
20Wun jo me ot pa Levi, wupak Rwot!
Wun bene ma wulworo Rwot, wupake!
21Gipwo Rwot ki i Cion,
en ma bedo i Jerucalem!
Wupak Rwot!